b'\n_START_ARTICLE_\nIveco Daily\n_START_SECTION_\nEnsimm\xc3\xa4inen sukupolvi (1978\xe2\x80\x931990)\n_START_PARAGRAPH_\nDailyn ensimm\xc3\xa4iseen sukupolveen kuului kaksi mallia, 35 ja 50 (kantavuus 3,5 ja 5,0 tonnia). Suuremman mallin (Daily 50) tavaratilan tilavuus oli jopa 17 m\xc2\xb3. Vuonna 1980 mallista esiteltiin turbodiesel-versio TurboDaily. Ensimm\xc3\xa4ist\xc3\xa4 Daily\xc3\xa4 myytiin my\xc3\xb6s nimell\xc3\xa4 Alfa Romeo AR8.\n_START_SECTION_\nToinen sukupolvi (1990\xe2\x80\x932000)\n_START_PARAGRAPH_\nToisen sukupolven Daily julkistettiin vuonna 1990. Sen ohjaamo oli uudistettu ja moottoriin oli tehty parannuksia._NEWLINE_Ford teki Ivecon kanssa yhteisty\xc3\xb6t\xc3\xa4 vuodesta 1986 eteenp\xc3\xa4in. T\xc3\xa4m\xc3\xa4n vuoksi 3,5 tonnin Daily poistettiin myynnist\xc3\xa4 Isossa-Britanniassa, sill\xc3\xa4 se kilpaili Fordin Transitin kanssa. Yli nelj\xc3\xa4n tonnin Dailyj\xc3\xa4 myytiin kuitenkin yh\xc3\xa4._NEWLINE_Mallille tehtiin facelift vuonna 1996. Ulkoinen muutos oli pient\xc3\xa4, mutta moottori kasvoi 2,8-litraiseksi. Faceliftin my\xc3\xb6t\xc3\xa4 markkinoille tulivat my\xc3\xb6s muun muassa pikkubussi- ja nelivetoversiot.\n_START_SECTION_\nKolmas sukupolvi (2000\xe2\x80\x932006)\n_START_PARAGRAPH_\nKolmannen sukupolven Daily julkistettiin vuonna 2000. T\xc3\xa4m\xc3\xa4n mallisukupoven my\xc3\xb6t\xc3\xa4 nimest\xc3\xa4 TurboDaily luovuttiin, sill\xc3\xa4 kaikki moottorit olivat turbodieseleit\xc3\xa4, joissa oli Unijet-teknologia (yhteispaineruiskutus). Dailyst\xc3\xa4 tehtiin kaksi uutta versiota, automaattivaihteinen Agile sek\xc3\xa4 maakaasuk\xc3\xa4ytt\xc3\xb6inen CNG. Kolmas sukupolvi toi mukanaan my\xc3\xb6s kaksi uutta painoluokkaa: Daily 28 ja Daily 65 (kantavuus 2,8 ja 6,5 tonnia). Iveco Daily sai "Vuoden pakettiauto" -palkinnon vuonna 2000.\n_START_SECTION_\nVaihteisto\n_START_PARAGRAPH_\nAlle 120 hevosvoiman moottoreissa oli viisivaihteinen vaihdelaatikko. Sit\xc3\xa4 tehokkaampia moottoreita myytiin my\xc3\xb6s kuusivaihteisina. Malliin tarjottiin my\xc3\xb6s Agile-automaattivaihteistoa.\n_START_SECTION_\nNelj\xc3\xa4s sukupolvi (2006\xe2\x80\x932011)\n_START_PARAGRAPH_\nNelj\xc3\xa4nnen sukupolven Dailyn suunnitteli Giugiaro, ja sit\xc3\xa4 alettiin myyd\xc3\xa4 vuonna 2006. Siit\xc3\xa4 tarjottiin muun muassa pakettiauto-, pikkubussi-, Agile- ja CNG-versioita. Irisbus alkoi valmistaa pikkubusseja nelj\xc3\xa4nnen sukupolven Dailyst\xc3\xa4. Joitakin v\xc3\xa4h\xc3\xa4p\xc3\xa4\xc3\xa4st\xc3\xb6isell\xc3\xa4 moottorilla varustettuja malleja on myyty Euroopassa nimell\xc3\xa4 Iveco EcoDaily. Vuodesta 2007 l\xc3\xa4htien malli oli saatavilla my\xc3\xb6s nelivetoisena.\n_START_SECTION_\nViides sukupolvi (2011\xe2\x80\x932014)\n_START_PARAGRAPH_\nViidennen sukupolven Daily\xc3\xa4 alettiin myyd\xc3\xa4 syyskuussa 2011.'